
Text rozhodnutia
Súd: Krajský súd Bratislava Spisová značka: 1CoKR/55/2018 Identifikačné číslo súdneho spisu: 1111234335 Dátum vydania rozhodnutia: 06. 11. 2018 Meno a priezvisko sudcu, VSÚ: JUDr. Lýdia Noskovičová ECLI: ECLI:SK:KSBA:2018:1111234335.1 ROZSUDOK V MENE SLOVENSKEJ REPUBLIKY Krajský súd v Bratislave, v senáte zloženom z predsedníčky senátu JUDr. Lýdie Noskovičovej a členov senátu JUDr. Eugena Palášthyho a JUDr. Moniky Školníkovej, v právnej veci žalobcu: J. E., Q.. XX.XX.XXXX, Y. XX, XXX XX R., zast.: OLEXOVA VASILISIN s.r.o., Gorkého 6, 811 01 Bratislava, IČO: 36 820 059, proti žalovanému: JUDr. RNDr. Silvia Prachová, Miletičova 21, 821 08 Bratislava (predtým JUDr. Marek Letkovský, Legionárska 1/C, 831 04 Bratislava), správca konkurznej podstaty úpadcu: PODIELOVÉ DRUŽSTVO SLOVENSKÉ INVESTÍCIE, Poľná 1, 811 08 Bratislava, IČO: 35 784 717, v konaní o určenie popretej pohľadávky, na odvolanie žalobcu proti rozsudku Okresného súdu Bratislava I č. k. 3Cbi/474/2011-32 zo dňa 18.06.2018, takto r o z h o d o l : Krajský súd v Bratislave odvolaním napadnutý rozsudok Okresného súdu Bratislava I zo dňa 18.06.2018, vydaný v konaní pod č. k. 3Cbi/474/2011-32, p o t v r d z u j e . Súd žalovanému nárok na náhradu trov odvolacieho konania n e p r i z n á v a . o d ô v o d n e n i e : 1. Okresný súd v Bratislava I vydal rozsudok zo dňa 18.06.2018, ktorým žalobný návrh žalobcu zo dňa 22.09.2011 zamietol. O trovách konania rozhodol tak, že žiadna zo sporových strán nemá nárok na náhradu trov konania. 2. V odôvodnení rozsudku súd prvej inštancie uviedol, že žalobca sa v návrhu doručenému súdu prvej inštancie dňa 22.09.2011 domáhal určenia, že pohľadávka žalobcu uplatnená v prihláške do konkurzného konania úpadcu vo výške 695,85 Eur, ktorá vznikla na základe poskytnutých členských vkladov žalobcu úpadcovi a podielom na zisku, je nesporná, čo do pravosti, výšky a žalobca je na základe tejto pohľadávky veriteľom žalovaného. Žalobca je konkurzným veriteľom úpadcu, na ktorého bol vyhlásený konkurz v konaní vedenom pod sp. zn. 3K/95/2010. Súd prvej inštancie ďalej uviedol, že dňa 22.08.2011 žalovaný poprel pohľadávku žalobcu v celom rozsahu z dôvodu, že vzhľadom na stav účtovníctva úpadcu nebolo možné preveriť evidenciu pohľadávky, čím sa stala táto pohľadávka pohľadávkou spornou. Súd prvej inštancie v konaní vedenom pod sp. zn. 3K/95/2010 zo dňa 11.04.2011 vyhlásil konkurz na majetok úpadcu a za správcu ustanovil JUDr. Mareka Letkovského, so sídlom Legionárska 1/C, 831 04 Bratislava. Z výpisu konečného zoznamu pohľadávok úpadcu, súd prvej inštancie zistil, že žalovaný dodatočne zapísal do zoznamu pohľadávku žalobcu v žalovanej výške a označil ju ako zistenú a uznanú v celom rozsahu. Na takto zistenom skutkovom základe, preto súd prvej inštancie s poukazom na ust. § 191 ods. 1, ust. § 218 ods. 1 zákona č. 160/2015 Z.z. Civilný sporový poriadok (ďalej len „CSP“), ako aj s poukazom na ust. § 32 ods. 6 zákona č. 7/2005 Z.z. o konkurze a reštrukturalizácii v znení účinnom do 31.12.2011 (ďalej len „ZKR“), ako aj na základe ust. § 32 ods. 6, ust. § 32 ods. 9 ZKR v znení účinnom do 31.12.2011, zistil, že ust. § 32 ods. 8 a ods. 9 ZKR v rozhodnom čase stanovuje dôsledky späťvzatia ako aj zamietnutia žaloby na určenie pohľadávky pre prípad späťvzatia žaloby ako aj zamietnutia výhradne v prípade popretej, spornej pohľadávky. V konaní pred súdom prvej inštancie preto bolo nesporné, že v čase vydania rozhodnutia je pohľadávka uplatnená žalobcom nesporná, a preto sa následky ust. § 32 ods. 8 a ods. 9 ZKR na prejednávanú vec nevzťahujú. Z dôvodu, že pre rozhodnutie rozsudkom pre uznanie nároku podľa ust. § 282 CSP je nevyhnutné uznanie nároku žalovaným a procesný návrh sporovej strany na vydanie rozhodnutia rozsudkom pre zmeškanie, súd prvej inštancie zistil, že v spise vedenom pod sp. zn. 3Cbi/474/2011 sa nenachádza písomné podanie žalovaného, alebo jeho vyjadrenie, ktorým by uznal nárok žalobcu. Dôsledkom úkonu správcu v konkurznom konaní úpadcu bola v tomto konaní pred súdom prvej inštancie preukázaná strata naliehavého právneho záujmu žalobcu z dôvodu, že ak by súd procesnému návrhu žalobcu na vydanie rozsudku pre uznanie nároku vyhovel, došlo by k duplicite nároku žalobcu. Súd prvej inštancie s poukazom na vykonané dokazovanie preto ustálil, že rozhodnutie rozsudkom pre uznanie je možné len v prípade, ak by sa právoplatnosťou rozsudku odstránila spornosť pohľadávky. Nakoľko pohľadávka žalobcu nebola sporná z dôvodu, že bola žalovaným zapísaná do konečného zoznamu ako zistená (nesporná), nebolo možné vyhovieť návrhu na vydanie rozsudku pre uznanie nároku. Podľa ust. § 27 ods. 1 písm. b) ZKR nezaniklo veriteľovi postavenie účastníka, nakoľko jeho nárok je nesporný, pohľadávka je zistená v celom rozsahu. Podľa ust. § 31 ods. 2 ZKR na účely výkonu práv spojených s prihlásenou pohľadávkou, sa v konkurze vychádza zo zoznamu pohľadávok. Podľa ust. § 31 ods. 1 ZKR, ak veriteľ požiada správcu o potvrdenie, či jeho pohľadávka bola zapísaná do zoznamu, správca mu potvrdenie bezodkladne vydá. Žalobca nežiadal postupom podľa ust. § 31 ods. 1 ZKR o vydanie potvrdenia, preto nemožno prihliadnuť k jeho obrane uvedenej v odvolaní, že uznanie nároku nebolo voči jeho osobe známe. Na takto zistenom a ustálenom skutkovom základe, preto súd prvej inštancie v konaní vedenom pod sp. zn. 3Cbi/474/2011 zistil, že žalobca neuniesol dôkaznú povinnosť a nepreukázal naliehavý právny záujem na určení nespornosti pohľadávky. Pohľadávka žalobcu sa stala zápisom do zoznamu pohľadávok úpadcu v celom rozsahu nespornou, a preto boli splnené všetky podmienky a predpoklady pre zamietnutie žaloby v celom rozsahu. Súd prvej inštancie vo vzťahu k trovám konania postupoval podľa ust. § 255 ods. 1, ods. 2, ust. § 262 ods. 2, ust. § 263 ods. 1 CSP a zistil, že žalovaný si neuplatnil nárok na náhradu trov konania. Z týchto dôvodov o trovách konania rozhodol tak, ako je uvedené vo výrokovej časti rozsudku súdu prvej inštancie zo dňa 18.06.2018. 3. Proti rozhodnutiu Okresného súdu Bratislava I zo dňa 18.06.2018 podal žalobca prostredníctvom právneho zástupcu odvolanie dňa 26.06.2018 (č. l. 35). Odvolanie je podané riadne a včas (rozhodnutie bolo doručené žalobcovi dňa 18.06.2018, tak ako vyplýva z č. l. 34). V odvolaní žalobca trvá na tom, že za daného skutkového stavu a dôvodov boli nútení trvať na vydaní rozsudku pre uznanie pohľadávky, a to z dôvodu, že v čase podania žaloby, táto bola dôvodná v celom rozsahu. Súd nemohol žalobu zamietnuť, nakoľko zamietnutím žaloby sa pohľadávka považuje za nezistenú, rozsudok súdu prvej inštancie vyvoláva právnu neistotu strán sporu. Žalovaný doručil uznanie pohľadávky žalobcu iba súdu, priamo žalobcovi nie, a teda vyjadrenie žalovaného o uznaní pohľadávky nemohlo mať účinky uznania tak, ako ich predpokladá zákon č. 7/2005 Z.z. ZKR. Poukazuje v odvolaní na ust. § 32 ods. 8 ZKR v znení účinnom do 31.12.2011, v prípade, ak veriteľ vezme žalobu na určenie popretej pohľadávky späť, na pohľadávku sa v konkurze neprihliada. Takýmto postupom by sa zmarilo celé konanie, napriek uznaniu celej pohľadávky žalobcu. Má za to, že žalobca v petite žaloby nekonkretizoval, akej pohľadávky voči žalovanému sa žaloba týka, pričom v uznaní doručenom žalovaným súdu, sú pohľadávky presne konkretizované. Súd vyslovil súvislosť medzi tvrdením žalovaného a petitom žaloby. Rozsudok súdu prvej inštancie podľa názoru odvolateľa vyvoláva stav právnej neistoty, nakoľko v predchádzajúcich prípadoch iní sudcovia návrhu na vydanie rozsudku pre uznanie nároku vyhoveli. Prikladá napr. rozhodnutie v konaní 1Cbi/141/2011 zo dňa 17.10.2017, 2Cbi/69/2011 zo dňa 26.10.2017, 3Cbi/151/2011 zo dňa 25.10.2017, 5Cbi/6/2011 zo dňa 25.10.2017. Má za to, že rozhodnutie súdu prvej inštancie vychádza z nesprávneho právneho posúdenia veci a žiada, aby odvolací súd zmenil odvolaním napadnutý rozsudok v celom rozsahu a určil, že pohľadávka žalobcu voči žalovanému sa považuje za zistenú, čo do právneho dôvodu, výšky a vymáhateľnosti v celom prihlásenom rozsahu do konkurzu. Zároveň žiadal priznať náhradu trov konania. 4. Súd prvej inštancie doručil odvolanie žalobcu žalovanému dňa 30.07.2018 tak, ako vyplýva z doručenky, aby sa v lehote vo výzve uvedenej písomne vyjadril. 5. Krajský súd v Bratislave prejednal vec v napadnutej časti podľa § 380 ods. 1 CSP bez nariadenia pojednávania a dospel k záveru, že odvolanie nie je dôvodné. 6. Odvolací súd s poukazom na obsah spisu, ktorý je vedený na súde prvej inštancie pod sp. zn. 3Cbi/474/2011, sa zaoberal podstatnou otázkou pre posúdenie dôvodnosti odvolania, a to, či súd prvej inštancie správne zistil skutkový stav prejednávanej veci a akými právnymi skutočnosťami sa zaoberal pri posudzovaní žaloby o určenie pravosti popretej pohľadávky (žaloba z č. listu 1 - 6 spisu). Odvolací súd poukazuje na skutočnosť, že uznesením tunajšieho súdu v konaní vedenom pod sp. zn. 3K/95/2010, ktoré nadobudlo právoplatnosť dňa 23.08.2018, bol odvolaný z funkcie správcu JUDr. Marek Letkovský a do funkcie správcu úpadcu: PODIELOVÉ DRUŽSTVO SLOVENSKÉ INVESTÍCIE, Poľná 1, Bratislava, IČO: 35 784 717, bola ustanovená JUDr. RNDr. Silvia Prachová, so sídlom: Ivánska cesta 30/B, Bratislava, zn. správcu S1819 (č. l. 54 spisu). Na základe tejto skutočnosti, preto odvolací súd doručil správkyni konkurznej podstaty výzvu zo dňa 25.09.2018, aby sa vyjadrila k odvolaniu žalobcu zo dňa 25.06.2018 proti rozsudku súdu prvej inštancie zo dňa 18.06.2018. Zároveň odvolací súd v konaní sp. zn. 1CoKR/55/2018 dňa 25.09.2018 doručil žalobcovi výzvu, aby oznámil, či trvá na podanej žalobe, nakoľko je zrejmé, že dňa 30.12.2016 došlo k uznaniu jeho pohľadávky, čo do právneho dôvodu, výšky a vymáhateľnosti v súlade s ust. § 32 zákona č. 7/2005 Z.z. ZKR. Odvolaciemu súdu bolo dňa 10.10.2018 doručené vyjadrenie právneho zástupcu žalobcu, z ktorého obsahu vyplýva, že na žalobe trvá v celom rozsahu, trvá na odvolaní a žiada rozhodnúť podľa odvolania. Dňa 16.10.2018 bolo odvolaciemu súdu doručené vyjadrenie žalovanej k odvolaniu žalobcu. Z obsahu vyjadrenia vyplýva, že platí zásada, že súd je viazaný stavom veci ku dňu vyhlásenia rozsudku, preto nemožno prihliadnuť na tvrdenia a dôvody odvolateľa, ktorým žiada vydať rozsudok pre uznanie nároku. Má za to, že spor je rozhodnutý spravodlivo a je jasné a zrejmé, že pohľadávka žalobcu je uznaná a zistená v celom rozsahu. Zamietnutím žaloby sa nijako procesne ani hmotnoprávne nezmení postavenie žalobcu ako veriteľa v konkurznom konaní. Žiada, aby odvolací súd potvrdil rozsudok súdu prvej inštancie vydaný v konaní 3Cbi/474/2011 v celom rozsahu ako vecne správny. Odvolací súd s poukazom na obsah spisu zistil, že v konaní uplatnil žalobca nárok, ktorý v čase vydania rozsudku nebol sporný medzi stranami sporu, nakoľko správca konkurznej podstaty PODIELOVÉ DRUŽSTVO SLOVENSKÉ INVESTÍCIE zapísal pohľadávku žalobcu do konečného zoznamu a túto pohľadávku považuje za zistenú v celom rozsahu. Táto skutočnosť bola súdu prvej inštancie známa z podania doručeného súdu dňa 07.06.2018 (č. l. 24), kde správca konkurznej podstaty úpadcu oznamuje súdu, že pohľadávky uznal, čo vyplýva z predloženého konečného zoznamu pohľadávok dňa 01.02.2017. Vo vzťahu k odvolateľovi, ktorý nespochybňuje uznanie nároku vtedajším správcom konkurznej podstaty, odvolací súd uvádza, že v konaní je nepochybné, že v čase podania žaloby bola pohľadávka spornou, avšak spornosť následne odpadla dôsledkom vykonania zápisu pohľadávky do konečného zoznamu zo strany žalovaného, ako správcu konkurznej podstaty PODIELOVÉ DRUŽSTVO SLOVENSKÉ INVESTÍCIE. Návrh na vydanie rozsudku pre uznanie nároku podľa ust. § 282 CSP, ktorý doručil právny zástupca žalobcu súdu prvej inštancie dňa 11.06.2018 (č. l. 25), je procesným úkonom, s ktorým sa súd prvej inštancie vecne správne vysporiadal, ak uviedol, že rozhodnutie rozsudkom pre uznanie nároku je možné v prípade, ak by sa právoplatnosťou rozsudku odstránila spornosť pohľadávky. V čase vydania rozsudku dňa 18.06.2018 nebola však pohľadávka žalobcu spornou, žalobca mal nesporne v konkurznom konaní 3K/95/2010 nepochybne postavenie konkurzného veriteľa, so všetkými právami, ktoré prináležia žalobcovi so zistenou pohľadávkou tak, ako je zapísaná v konečnom zozname pohľadávok. Táto skutočnosť bola stranám sporu známa už dňa 07.06.2018, kedy žalovaný oznámil nespornosť nároku žalobcu v konaní 3Cbi/474/2011. Tvrdenie odvolateľa, že ak by vzal žalobu späť, na jeho pohľadávku by sa v konkurze neprihliadalo podľa ust. § 32 ods. 8 ZKR v znení do 31.12.2011, by platilo výlučne v tom prípade, ak by jeho pohľadávka v čase doručenia úkonu späťvzatia nebola náležite zistená. Úkon späťvzatia žaloby zo strany žalobcu je aj z toho dôvodu, že odpadol predmet sporu, nakoľko zanikla spornosť uplatneného nároku, jeho uznaním zo strany žalovaného. Účinky uznania pohľadávky žalobcu, preto nastali dňom zápisu jeho pohľadávky do konečného zoznamu úpadcu v konaní 3K/95/2010, kedy sa pohľadávka žalobcu stala nespornou, pre účely konkurzného konania zistenou, čo do právneho dôvodu, výšky a vymáhateľnosti. Úkon späťvzatia žaloby preto nezakladá tvrdenie, že pohľadávka žalobcu nadobudne kvalitu neprihliadania na ňu. Žaloba bola zamietnutá z dôvodu, že medzi stranami sporu nebola žiadna sporná otázka, a tak žaloba bola nedôvodná, pričom nedôvodnosť konštatoval súd prvej inštancie v čase vydania rozsudku, t. j. dňa 18.06.2018. Odvolací súd v postupe súdu prvej inštancie nenašiel žiadne pochybenie alebo vadu, ktorá by zakladala zrušenie alebo zmenu odvolaním napadnutého rozsudku súdu prvej inštancie v konaní 3Cbi/474/2011. Dôvody žalobcu ako odvolateľa o tom, že je jeho procesné postavenie veriteľa v konkurze pochybné, ak súd nevydá rozsudok pre uznanie, preto nie sú dôvodné, nakoľko zamietnutá žaloba bola titulom neunesenia dôkazného bremena spornosti nároku žalobcu, ktorý v čase vydania rozsudku, sporným nebol. Žalobca ako konkurzný veriteľ, má preto všetky práva, ktoré mu prináležia, a ktoré mu priznáva zákon č. 7/2005 Z.z. ZKR vo vzťahu ku konaniu, ktoré je vedené pod sp. zn. 3K/95/2010. Ak v iných konaniach súdy prvej inštancie vydali rozsudky, ktorým určili pravosť, výšku a vymáhateľnosť pohľadávky, a teda podľa ust. § 282 a § 284 CSP vydali rozsudok pre uznanie, táto skutočnosť nemôže byť rozhodujúca alebo limitujúca pre rozhodovaciu činnosť iného sudcu toho istého súdu, ktorý rozhoduje nároky strán sporu. Odvolací súd konštatuje, že ak sa v konaniach vedených v agende ,,Cbi“ o určenie pravosti popretých pohľadávok vydali rozsudky pre uznanie v čase, kedy bola pohľadávka žalobcu zapísaná do konečného zoznamu pohľadávok úpadcu, a teda sa považuje za zistenú (nespornú), tieto rozsudky majú iba deklaratórny charakter. Tento záver vyplýva zo skutočnosti, že postavenie riadneho nepochybného konkurzného veriteľa - žalobcu nezakladá rozhodnutie rozsudkom pre uznanie jeho nároku, ale jeho zápis do konečného zoznamu pohľadávok. Týmto dňom (dňom zápisu) do konečného zoznamu, sa stáva žalobca konkurzným veriteľom úpadcu so všetkými právami prináležiacimi na jeho zistenú pohľadávku. Záver súdu prvej inštancie, ktorý je uvedený v odôvodnení rozsudku v bode 18., 19., 20., je preto vecne správny a odvolací súd sa nestotožňuje s názorom odvolateľa, že v prípade nevydania rozsudku pre uznanie, sa jeho postavenie v konkurznom konaní vedenom pod sp. zn. 3K/95/2010 stane pochybným. Jeho postavenie v konaní 3K/95/2010 sa stalo nepochybným zápisom jeho pohľadávky do konečného zoznamu. Na takto zistenom a uvedenom skutkovom základe, preto odvolací súd nemohol prihliadnuť k dôvodom odvolania, v postupe súdu prvej inštancie nenašiel žiadne pochybenia, ktorými by bolo potrebné sa zaoberať v odvolacom konaní, a ktoré by zakladali dôvodnosť odvolania, zmenu alebo zrušenie rozsudku súdu prvej inštancie. Súd prvej inštancie sa vecne správne vysporiadal s návrhom žalobcu na vydanie rozsudku pre uznanie a dôvod, na základe ktorého súd prvej inštancie návrhu nevyhovel, je podľa názoru odvolacieho súdu správny a zakladá vecne správny postup súdu prvej inštancie. 7. Odvolací súd v zhode so závermi zistenými súdom prvej inštancie konštatuje, že žalobca neuniesol v konaní bremeno tvrdenia, ani dôkazné bremeno spornosti jeho nároku uplatneného žalobou. V čase vydania rozsudku súdu prvej inštancie dňa 18.06.2018, spornosť nároku žalobcu zanikla. Na takto zistenom a uvedenom skutkovom základe, preto nemožno prihliadnuť k obsahu odvolania žalobcu a odvolací súd potvrdzuje odvolaním napadnutý rozsudok súdu prvej inštancie v celom rozsahu ako vecne správny. 8. Na tomto skutkovom základe, preto odvolací súd potvrdzuje rozhodnutie súdu prvej inštancie zo dňa 18.06.2018 v celom rozsahu. 9. Podľa § 392 CSP, odvolací súd rozhoduje rozsudkom, ak potvrdzuje alebo mení rozsudok, inak rozhoduje uznesením. 10. Podľa § 387 ods. 1 CSP, odvolací súd rozhodnutie súdu prvej inštancie potvrdí, ak je vo výroku vecne správne. 11. Podľa § 387 ods. 2 CSP, ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. 12. Z uvedených dôvodov odvolací súd rozsudok súdu prvej inštancie podľa § 387 CSP potvrdil tak, ako je uvedené vo výrokovej časti tohto rozsudku. 13. Podľa § 396 ods. 1 CSP, ustanovenia o trovách konania pred súdom prvej inštancie sa použijú aj na odvolacie konanie. 14. Podľa ust. § 255 ods. 1 CSP, súd prizná strane náhradu trov konania podľa pomeru jej úspechu vo veci. 15. Podľa ust. § 255 ods. 2 CSP, ak mala strana vo veci úspech len čiastočný, súd náhradu trov konania pomerne rozdelí, prípadne vysloví, že žiadna zo strán nemá na náhradu trov konania právo. 16. V danom prípade mal v odvolacom konaní plný úspech žalovaný, v dôsledku čoho žalovanému vzniklo právo na náhradu trov konania. Nakoľko však žalovanému v priebehu odvolacieho konania žiadne trovy konania nevznikli, odvolací súd žalovanému nepriznal nárok na náhradu trov odvolacieho konania. 17. Toto rozhodnutie bolo prijaté senátom Krajského súdu v Bratislave pomerom hlasov 3 : 0 (§ 393 ods. 2 CSP). Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP), v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodol v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). Povinnosť právneho zastúpenia advokátom dovolateľ nemá len v prípadoch vymedzených § 429 ods. 2 CSP. V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh), (§ 428 CSP). Nesplnenie náležitostí vyžadovaných v § 428 a § 429 CSP má za následok odmietnutie dovolania (§ 447 písm. d), e) CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2018:1111234335.1 (dáta aktuálne k 9. 11. 2026). Záväzné je znenie zverejnené súdom.




